**Bakgrunn:**

Styret vedtok 20/1-2022 å ta høgskolens campusutviklingsplaner til orientering og gi rektor myndighet til å følge opp de innspill som er kommet gjennom høringsuttalelser og styrebehandling. Samtidig er det velkjent at høgskolens leiekontrakter utløper i henholdsvis 2026 for campus Halden og i 2030 for campus Fredrikstad. Det er derfor sentralt å snarest mulig avklare en langsiktig campusbeliggenhet, både med tanke på forhandlingsvindu og videre utvikling av høgskolens campus. I tillegg vurderer rektor at en unødig lang prosess i et slikt spørsmål vil kunne virke energitappende på organisasjonen. I styremøte den 20/1-2022 ble det indikert at en avklaring av dette spørsmålet var ønsket styrebehandlet før sommer 2022, slik at videre forhandlings- og utviklingsprosesser kan iverksettes.

Samtidig som en vurdering av fremtidig campusbeliggenhet må ta innover seg eksempelvis de utviklingsmuligheter som ligger i campusutviklingsplanene, de økonomiske rammer som styret har blitt forelagt, samarbeid med vertskommunene og eksterne aktører, politiske signaler (eksempelvis Hurdalsplattformen), samt tilgang til studentboliger, er rektor opptatt av at det må ligge en grundig faglig vurdering til grunn. Sentrale spørsmål i en slik vurdering vil være hva høgskolen på sikt er best tjent med av hensyn til utdanning, forskning, administrativ støtte, strategiske ambisjoner og læringsmiljø.

Med bakgrunn i dette nedsetter rektor et bredt sammensatt arbeidsutvalg med mandat som spesifisert under.

**Mandat**

Arbeidsutvalgets mandat er å ta utgangspunkt i to fremtidige scenarioer og begrensninger som angitt under:

1. Høgskolen samlokaliseres på en lokasjon
2. Høgskolens lokalisering på dagens campus i Halden og Fredrikstad, opprettholdes og utvikles.

Med utgangspunkt i disse to scenarioer ber rektor arbeidsutvalget om å utarbeide et høringsutkast som tar utgangspunkt i potensielle fordeler og ulemper for høgskolens utdanninger, forskning, administrative tjenester, strategiske ambisjoner og læringsmiljø. Arbeidsutvalget vurderer selv behovet for å innhente inn eventuelle opplysninger/underlag til høringsutkastet, men skal ikke iverksette større utredninger. Et eksempel på relevant saksunderlag kan være mobilitetsanalysene utført i forbindelse med campusutviklingsplanene. Arbeidsutvalgets oppgave er primært å løfte fokus på potensielle fordeler og ulemper med de to scenarioer, sett med HiØ øyne (fag/administrasjon og studenter).

Rektor arbeidsutvalget om å presentere og begrunne sin tentative lokaliseringsanbefaling i høringsutkastet, før dette sendes på bred høring i organisasjonen.

Arbeidsutvalgets mandat er videre å samle og bearbeide høringsinnspillene, samt levere en endelig rapport og anbefaling til rektor.

Rektor ber arbeidsutvalget om å etablere tydelig dialog med kommunikasjonsenheten, slik at organisasjonen holdes løpende orientert om arbeidsutvalgets arbeid. Rektor gir videre arbeidsutvalget, i samarbeid med kommunikasjonsenheten, i oppdrag å etablere en egen nettside der ansatte kan finne informasjon om følgende (ikke uttømmende):

* Arbeidsutvalgets mandat og sammensetning
* Mulighet for medvirkning og innspill
* Høringsutkast
* Høringsinnspill
* Endelig rapport

**Sammensetning**

Arbeidsutvalget oppnevnes av rektor, skal ha god balanse mellom campustilhørighet, bosted og kjønnsfordeling. Rektor har den 3/3-2022 oppnevnt følgende:

Leder: Helge Normann Ramsdal (prof. emeritus)

Prorektor utdanning: Annette Veberg Dahl

Prorektor forskning: Kristi Grønvold Bache

Studentleder: Sarah Lunner

Dekan IIØ: Harald Holone

Dekan LUSP: Irina Engeness

Dekan HVO: Randi Sommerfelt

Hovedtillitsvalgt akademikerne Bengt Morten Wenstøb

Hovedtillitsvalgt forskerforbundet Ragnar Knudsen

Faglig rep. LUSP: Marte Herrebrøden

Faglig rep. HVO: Minela Kvakic

Faglig rep. IIØ:Jan Høiberg

Rep. AKA: Anne Berit Løland

Leder bygningsmessig drift: Rolf Eirik Bexrud

Direktør støttetjenester: Carl Morten Gjeldnes

Utvalgssekretær: Jan Lorang Brynildsen

**Prosess:**

Arbeidsutvalget vil få tilgang til initiale scenariovurderinger gjennomført i forbindelse med rektors strategiseminar for fakultets- og institusjonsledelsen. Dette grunnlaget benyttes til videre utvikling og diskusjon i arbeidsutvalget og utgjør en grunnleggende basis for utarbeidelse av høringsutkast.

Rektor ber om at endelig rapport og anbefaling er fremmet senest 27/5-2022 og foreslår følgende tentative fremdriftsplan.

**Høringsinstanser:**

* Fakultetsstyrene på vegne av fakultets samlede fagmiljøer
* Seksjonsstyret akademiet
* Studentparlamentet
* Tjenestemannsorganisasjonene
* Administrative enheter